Kleindogter in Proteaspan | Xplorio Gansbaai
Kleindogter in Proteaspan
Albert en Marie Potgieter van De Kelders, bekend vir hulle Feetjietuin, is die trotse oupa en ouma van Rochelle Lawson (23) wat onlangs “as ‘n verrassing” deur Netbal Suid-Afrika by die Wêreldbekergroep ingesluit is.
Rochelle is die Southern Stings se hulpverdediger en is saam met Phumza Maweni, ook ‘n verdediger, die enigste twee Wes-Kapenaars in die Proteas se 12-tal. Rochelle het haar toetsbuiging verlede maand op die Europese kampioenskap in Noord-Ierland gemaak en het slegs een dag gehad om die nasionale afrigter, Norma Plummer van haar talente te oortuig. Die Proteas neem vanaf 7 Augustus aan netbal se groot skouspel in Sydney deel. Suid-Afrika speel vooraf twee toetse teen Nieu-Seeland ter voorbereiding vir die daaropvolgende wedstryde.
Rochelle studeer tans onderwys by UNISA. Dan staan Rochelle se suster, Roux-Jeanne Lawson (19) ook nie ver agter in die “netbal-ry” nie. Roux-Jeanne het haarself al deeglik op die gebied van netbal bewys en speel tans netbal in Johannesburg vir die USSA-toernooi vir Universiteite. Sy is ‘n eerstejaar student aan die Cape Peninsula University of Technology (CPUT) en studeer Kleinhandelbestuur. Die twee kranige netbalsusters is die dogters van Len en Anne-Marie Lawson van Welgelegen en natuurlik die kleindogters van ‘n trotse Albert en Marie Potgieter.